ΓΡΑΠΤΗ ΕΡΩΤΗΣΗ E-2363/97 υποβολή: Kirsi Piha (PPE) προς την Επιτροπή (10 Iουλίου 1997)

Θέμα: Δυσμενείς επιπτώσεις από την κατάργηση των πωλήσεων αδασμολογήτων ειδών

Η Ευρωπαϊκή Ένωση έχει αποφασίσει να καταργήσει, τον Ιούλιο του 1999, τις πωλήσεις αδασμολογήτων ειδών σε ολόκληρη την Ένωση. Εάν τελικά εφαρμοσθεί η απόφαση αυτή, οι επιπτώσεις θα είναι, κατά πάσα πιθανότητα, ιδιαίτερα αρνητικές στους τομείς μεταφορών και απασχόλησης.

Όσο τουλάχιστον αφορά την Φινλανδία και τη Σουηδία, η λήψη της απόφασης περί κατάργησης των πωλήσεων αδασμολογήτων ειδών δεν είναι επαρκώς τεκμηριωμένη. Η εν λόγω απόφαση είχε ληφθεί προ της προσχώρησης στην Ένωση των δύο αυτών χωρών. Δεδομένου, όμως ότι πουθενά αλλού στην Κοινότητα δεν υπάρχουν τόσο πυκνά δρομολόγια οχηματαγωγών πλοίων όσο μεταξύ της Φινλανδίας και της Σουηδίας, οι απόψεις των δύο αυτών χωρών θα ήταν ιδιαίτερα ωφέλιμες κατά τη διαδικασία λήψης της απόφασης αυτής.

Το ένα τρίτον των ετησίων εσόδων των ναυτιλιακών εταιριών, στις οποίες ανήκουν τα οχηματαγωγά που κινούνται μεταξύ Φινλανδίας και Σουηδίας, προέρχεται από τις πωλήσεις των αδασμολογήτων ειδών. Ο ισχυρισμός, συνεπώς, ότι οι πωλήσεις αυτές συμβάλλουν ιδιαιτέρως στη διατήρηση των πυκνών δρομολογίων είναι απόλυτα ορθός. Εάν τερματισθούν οι πωλήσεις αυτές, τα δρομολόγια και οι διαδρομές των οχηματαγωγών θα αραιώσουν, το ποσοστό ανεργίας στον εν λόγω τομέα θα αυξηθεί και η εκτέλεση των μεταφορών, π.χ. με φορτηγά οχήματα, θα επιβραδυνθεί.

Δεδομένων των ανωτέρω, θα ήθελα να υποβάλω την ακόλουθη ερώτηση: ποια μέτρα προτίθεται να λάβει η Επιτροπή προκειμένου να καταστεί δυνατή η συγκέντρωση συμπληρωματικών στοιχείων σχετικά με τις επιπτώσεις από την κατάργηση των πωλήσεων αδασμολογήτων ειδών;

Απάντηση του κ. Monti εκ μέρους της Επιτροπής (17 Οκτωβρίου 1997)

Η απόφαση για την κατάργηση των πωλήσεων αδασμολογήτων ειδών σε ταξιδιώτες εντός της Κοινότητας λήφθηκε από το Συμβούλιο το 1991.

Συγχρόνως το Συμβούλιο αποφάσισε να επιτρέψει ενδοκοινοτικές πωλήσεις αδασμολογήτων ειδών μέχρι την 30ή Ιουνίου 1999 ώστε να επιτρέψει στους ζημιωθέντες επιχειρηματίες να προετοιμαστούν σταδιακά για τη νέα κατάσταση. Τα κράτη μέλη οφείλουν να λάβουν υπόψη τις εξελίξεις στις υποδομές των μεταφορών καθώς και τα συμφέροντα των ασκούντων εμπορικές δραστηριότητες στον τομέα των αδασμολογήτων ειδών.

Η Επιτροπή επιθυμεί να υπογραμμίσει ότι κατά την είσοδο της Σουηδίας και της Φινλανδίας η απόφαση αυτή αποτελούσε μέρος του κοινοτικού κεκτημένου. Αυτό αντικατοπτρίζεται στην ειδική μεταχείριση που επιφυλάχθηκε για τη νήσο Aland βάσει της συνθήκης προσχώρησης.

Πρέπει να σημειωθεί ότι δεν έχουν προβληθεί νέα επιχειρήματα προς υποστήριξη μιας μελέτης σχετικά με τις επιπτώσεις της κατάργησης των πωλήσεων αδασμολογήτων ειδών σε σύγκριση με εκείνα που προβλήθηκαν το 1991 και τα οποία οδήγησαν στην απόφαση του Συμβουλίου για τη χορήγηση μεταβατικής περιόδου.

Όπως αναφέρθηκε σε προηγούμενες απαντήσεις προς ερωτήσεις βουλευτών σχετικά με το ίδιο θέμα, η Επιτροπή δεν προγραμματίζει τη διεξαγωγή μελέτης.

Η Επιτροπή θα ήθελε να υπενθυμίσει στο αξιότιμο μέλος ότι, έστω και χωρίς το πλεονέκτημα του αδασμολόγητου είδους, θα εξακολουθήσουν να υπάρχουν δυνατότητες πωλήσεων στους αερολιμένες και στους λιμένες. Πράγματι, οι επιχειρηματίες αναμένεται να χρησιμοποιήσουν πλήρως τη μεταβατική περίοδο πριν από την κατάργηση ώστε να εκμεταλλευθούν δυνατότητες συνέχισης των πωλήσεων που προσφέρονται από μια σχετικά εξαρτημένη αγορά. Σε κάθε περίπτωση συχνά είναι δαπανηρό, μη ορθολογικό και σε ορισμένες περιπτώσεις προκαλεί διακρίσεις η επιχορήγηση ορισμένων μέσων μεταφορών μέσω φορολογικής απαλλαγής. Όσον αφορά τις αδασμολόγητες πωλήσεις, θα συνεχίσουν να υπάρχουν, συνεπεία εξαγωγών, προς όσους ταξιδεύουν προς τρίτες χώρες ή εδάφη εκτός της εδαφικής εφαρμογής των κοινοτικών διατάξεων στον τομέα αυτό.